ДОМ ЗА ОДРАСЛЕ И СТАРИЈЕ

«СВЕТИ ВАСИЛИЈЕ ОСТРОШКИ ЧУДОТВОРАЦ»

НОВИ БЕЧЕЈ

ЈН бр. 10/2020

ДАТУМ: 18.02.2020. године

**Предмет:** Додатне информације и појашњења конкурсне документације за јавну набавку радова – Радови на реконструкцији санитарних чворова, ЈН бр. 10/2020

Дана 14.02.2020. године Комисија је примила захтев за додатним информацијама и појашњењима конкурсне документације за јавну набавку радова – Радови на реконструкцији санитарних чворова, ЈН бр. 10/2020, те у складу са чланом 63.став 3. Закона о јавним набавкама, даје следеће информације и појашњења:

**ПИТАЊЕ 1 : ,,** Да ли поседујете шему столарије и да ли можете јавно да је објавите на портал јавних набавки? Такође нас интересује које је боје столарија, јер је боја битан фактор за формирање цене?.“

**ПИТАЊЕ 2: “**Као додатни услов за пословни капацитет тражено је да понуђачи треба да имају уведене следеће стандарде : ИСО 9001 – систем менаџмента квалитетом; ИСО 14001 – заштита животне средине; ОХСАС 18001 - Систем управљања заштитом здравља и безбедношћу на раду; ; ИСО 50001 – стандард за систем менаџмента енергијом и ИСО 37001 – системи менаџмента против мита

Анализом садржине конкурсне документације који се односи на услове достављања сертификата може се утврдити да тражени услов дискриминише и ограничава понуђаче па је самим тим у супротности са чланом 76. ставом 6. ЗЈН којим је прописано да "Наручилац одређује услове за учешће у поступку тако да ти услови не дискриминишу понуђаче и да су у логичкој вези са предметом јавне набавке". Такође је повређен члан 10. ЗЈН став 1 и став 2, где је дефинисано следеће : “Наручилац је дужан да у поступку јавне набавке омогући што је могуће већу конкуренцију. Наручилац не може да ограничи конкуренцију, а посебно не може онемогућавати било којег понуђача да учествује у поступку јавне набавке неоправданом употребом преговарачког поступка, нити коришћењем дискриминаторских услова, техничких спецификација и критеријума.”

Поседовањем ИСО 9001, ИСО 14001, ОХСАС 18001 и ИСО 50001 сертификата понуђач доказује да у раду поштује процесе сталног побољшања система пословања, да послује у складу са захтевима корисника и одговарајућих закона и прописа, да при раду води рачуна о заштити животне средине и заштити здравља и безбедности на раду, па је захтев наручиоца да поред наведених стандарда мора у предметном поступку поседовати и уведен ИСО 37001, сувишан и није постављен у циљу квалитетног и благовременог извршења радова из предметне набавке, већ у циљу ограничавања конкуренције. Тражени стандард односи се на систем менаџмента против мита, па је нејасно у каквој је логичкој вези наведени стандард са набавком – Радови на реконструкцији санитарних чворова, а посебно имајући у виду све друге додатне услове које захтевате (кадровски и финансијски капацитет као и средства финансијског обезбеђења) и на који ће начин поседовање баш овог стандарда учинити да извођач радова квалитетно и благовремено изврши радове из предмета набавке?

Чланом 21. став 1 ЗЈН јасно је наведено следеће: “Наручилац је обавезан да предузме све потребне мере како не би дошло до корупције у планирању јавних набавки, у поступку јавне набавке или током извршења уговора о јавној набавци, како би се корупција правовремено открила, како би биле отклоњене или умањене штетне последице корупције и како би учесници у корупцији били кажњени у складу са законом.”.Такође чланом 24. став 1 ЗЈН је наведено следеће: “Лице запослено на пословима јавних набавки или било које друго лице ангажовано код наручиоца, као и свако заинтересовано лице које има податке о постојању корупције у јавним набавкама дужно је да о томе одмах обавести Управу за јавне набавке, државни орган надлежан за борбу против корупције и надлежно тужилаштво”. Имајући у виду цитиране чланове ЗЈН, где су законом јасно дефинисане обавезе и права наручиоца, понуђача као и свих осталих заинтересованих лица, долазимо до закључка да је непотребно да наручиоц за конкретно ову јавну набавку захтева од понууђача да поседују уведен ИСО 37001 стандард јер поседовањем тог стандарда не утиче на квалитетно и благовремено извођење радова, а сам ЗЈН има дефинисане мере за спречавање корупције.

Из свега напред изнетог молимо наручиоца да усвоју нашу молбу и да из конкурсне документације избрише услов да понуђач поседује сертификат о испуњености стандарда ИСО 37001**“.**

**ОДГОВОР:** У складу са постављеним питањем наручилац одговара на следећи начин:

**Питање бр. 1:** Као обавезан образац који се доставља уз понуду је и образац потврде о обиласку објекта, када понуђачи буду обилазили објекат Техичка служба Дома за одрасле и старије „Свети Василије Острошки Чудотворац“ ће понуђаче упознати са датом шемом столарије.

Боја столарије је бела.

**Питање бр.2:** Тражени су сертификати који наручиоцу гарантују да ће понуђач коме буде додељен уговор бити способни да на несумњив начин изврши изузетно комплексан предмет јавне набавке.

Стандард ISO 37001/2017 подржава одредбе закона које се односе на борбу против корупције  јер се од понуђача фактички захтева да има јасна сазнања и процедуре како не би дошло до злоупотребе у поступку јавне набавке а што исто може утицати на квалитетно и благовремео извршавање посла. Такође стандард гарантује да извођач радова неће понудити технологију извршења која у датом моменту није најбоља на тржишту, како би тиме стекао додатну корист у извршењу јавне набавке.

Захтев за поседовањем овог стандарда је у складу са иницијативама и стратегијама Владе Републике Србије и свих финансијских институција наше државе.

Закон о ЈН познаје и могућност заједничке понуде, можете понуду поднети са понуђачем који поседује дати стандард.

У складу са горе наведеним, цитирамо и став Републичке комисије за заштиту права у поступцима ЈН: „...Наручилац је дужан да захтеве техничке спецификације определи на начин који би обезбедио да се кроз поступак јавне набавке прибаве добра/услуге/радове која ће својим квалитетом одговарати намени коју им је наручилац определио у складу са својим објективним потребама, али нема обавезу да исте определи на начин који омогућава сваком заинтересованом понуђачу да учествује у поступку јавне набавке. Наручилац се приликом израде техничке спецификације руководи објективним потребама у складу са правилима струке и искуствима у практичном раду наручиоца...“

У складу са свим горе наведенем, наручилац неће вршити измену конкурсне документације.

Наведено појашњење предметне Конкурсне документације наручилац ће објавити на Порталу јавних набавки и на својој интернет страници.

Комисија за јавну набавку